سليمان الجوسقى

**سليمان الجوسقى** هو مناضل و قائد مقاومه و عالم أزهرى مصرى اتلقب بسلطان العميان، من أبرز رموز المقاومه المصريه ضد الحمله الفرنسيه على مصر سنة 1798 و كان ليه دور كبير فى ثورة القاهره الأولى و اتوصف بأنه كان القائد الفعلى ليها و مشهور بانه ضرب نابليون بونابرت بالقلم.

اتولد أعمى، و اتعلم فى الأزهر، و بقى شيخ لطائفة المكفوفين. و كان شاطر جدا فى ادارة أوقافهم و أموالهم، لدرجة إنه قدر يعمل لهم فائض كبير خلاه يبقى ليه نفوذ واسع.

و لما الحمله الفرنسيه دخلت مصر بقيادة نابليون بونابرت، قرر يقاومهم. فجمع المكفوفين و خلاهم يشتغلو فى التجسس و نقل الأخبار للوجهاء والمشايخ، و كمان كانو بيستخدمو حيل مختلفه عشان يغتالو الجنود الفرنسيين. و كان بيخطب فى الناس و يشجعهم على الصمود، بالخصوص وقت ما الفرنسيين كانو بيضربو القاهره بالمدافع.

نضاله ضايق نابليون جدا، و لما عرف عن طريق الوشايه إن الجوسقى هو السبب، أمر بالقبض عليه. حاول يستميله بكل الطرق، لكن الجوسقى رفض، و لما اتقابلو، قام الجوسقى و ضربه بالقلم على وشه فغضب نابليون و أمر بإعدامه. و الحادثة دى اشتهرت فى الثقافه الشعبيه باسم "كف الجوسقى".

قصة مقاومته و الواقعه دى ألهمت كتير من الكتاب، و اتكلم عنها الجبرتى فى كتاب "عجائب الاثار"، و كمان اتعمل عنها مسرحيات و أفلام و مسلسلات كتير بتحكى عن فترة الحمله الفرنسيه.

## نشأته
اتولد الشيخ سليمان الجوسقى فى قرية الجوسق التابعه لمركز بلبيس فى محافظة الشرقيه، كان اتحرم من نعمة البصر و تم الحاقه بالأزهر الشريف تنفيذا لرغبة عيلته، و اتفوق فى دراسته رغم كونه كفيف.

## دوره النضالى
كان سليمان الجوسقى على ميعاد مع القدر وقت ما قامت ثورة القاهره الأولى ضد جيش نابليون بونابرت فى اكتوبر 1798. و لما المدافع اشتغلت والدنيا و لعت، الناس لجأت ليه، فشجعهم يثبتو و ميهربوش، و خطب فيهم و قال الجمله بتاعته المشهوره : "انتم بشر زيهم، اخرجوا ليهم يا إما تبيدوهم يا إما يبيدوكم."

بس الجوسقى موقفش عند الكلام و بس، ده أخد خطوه اكبر. قرر يكون قوه من المكفوفين اللى هو أصلا شيخهم، و جمعهم و خلاهم جزء من المقاومه. كانو بيلعبو دور مهم جدا فى التجسس، ينقلو أخبار الجيش الفرنسى لرموز المقاومه فى مصر.

و كمان كان بيبعتهم للوجهاء و المشايخ و زعماء القرى و المدن عشان ينسقو المقاومه. و فى حيله ذكيه جدا، كان بيخلى بعضهم يقفوا يتسولو قدام بارات الخمور اللى فيها الجنود الفرنسيين. الجندى لما يبقى سكران يديهم فلوس، أول ما يمسكو ايده، يشدوه و يطعنوه و يجرو.

الجوسقى كمان صرف من ماله كتير و كان راجل غنى واشترى سلاح ووزعه على الناس. و المؤرخين بيقولو إنه كان بيلف شوارع القاهره و يتفقد المتاريس و الحصون، و يشوف المجاهدين محتاجين إيه، و يأمر بإرسال السلاح و المؤن لأى مكان.

الجوسقى كان العقل المدبر لكتير من عمليات المقاومه و اغتيال الجنود الفرنسيين، و كان ليه دور كبير و مشهور فى مقاومة الحمله الفرنسيه وقتها.

## لقاءه مع نابليون بونابرت
لما نابليون بونابرت عرف إن الجوسقى هو العقل المدبر لعمليات الاغتيال، قرر يقبض عليه فورا. بس و هوه بيقابله، اتفاجئ بإن شيخ كفيف قدر يعمل كل ده لوحده، فانبهر بيه و حاول يستميله. فضل يعرض عليه عروض كتير، لكن الجوسقى كان بيسمعها بكبرياء و كرامه، و بيرد عليها بسخريه و استهزاء.
لحد ما نابليون قدم له اكبر عرض و هو إنه يخليه سلطان على مصر، و قاله إنه ملقاش حد فى مصر بقوته و كفاءته.
ساعتها الجوسقى بين إنه موافق، فنابليون مد ايده و هو فرحان، و الجوسقى كمان مد ايده اليمين كأنه هيسلم عليه لكن فجأه رفع ايده الشمال و اداله قلم على وشه فنابليون اتجنن من الغضب، و أمر بقتله فورا و رمى جثته فى النيل.
الموقف ده سجله الاديب على احمد باكتير فى مسرحيته الدوده و الثعبان، و قال على لسان الجوسقى:
"معلش يا بونابرت دى مش ايدى، دى ايد الشعب".

## وفاته
تم اعدام الشيخ الجوسقى سنة 1798 بعد اخماد ثورة القاهره الأولى، و اختلف المؤرخين حولين وفاته، بعض المصادر قالت بأنه تم اعدامه بالشنق مع علما الأزهر السته اللى أمر نابليون باعدامهم، و مصادر تانيه قالت بأنه تم إلقاءه من فوق القلعه. و قيل أنه صدر حكم الاعدام لكن متنفذش بسبب انه كفيف و فضل فى السجن شوية أشهر لحد توفى.

## لينكات برانيه

 
## مصادر

تصنيف:مصريين
تصنيف:وطنيين مصريين